En ansat i børnehaven Timmiaaqqat i Nuuk må nu indstille sig på at være hjemme de næste 14 dage.

Det sker, efter personen sammen med familien har opholdt sig i et af de områder i udlandet, hvor der er særlige risiko for at blive smittet med coronavirus.

Det bekræfter kommunikationschef i Kommuneqarfik Sermersooq, Lars Damkjær.

- Jeg kan bekræfte, at der er en kommunalt ansat, der efter at have besøgt et af de områder, hvor COVID19 er udbredt, er blevet sendt hjem i hjemmeisolation i 14 dage, siger han.

LÆS OGSÅ Corona: Isolationsrum er klar i Kangerlussuaq og Nuuk

Kommunen vil i øjeblikket ikke oplyse køn og alder på medarbejderen, men understreger, at personen virker rask. Det samme gør familien.

- Personen har ingen symptomer på sygdom, og vi har ingen grund til at tro, at vedkommendet er smittet. Så det er en sikkerhedsforanstaltning, siger Lars Damkjær.

Epidemikommissionen anbefaler:



- borgere at blive hjemme indtil 14. dag efter, de er udrejst fra et af de særlige risikoområder.



- at personer undgår at besøge sygehuse, alderdomshjem eller andre steder med særligt udsatte, hvis man er kommet hjem fra særlige risikoområder.



De særlige risikoområder er:



- Regionerne Emilia-Romagna, Lombardiet, Piemonte og Veneto i Italien

- Hele Iran

- Kina (undtagen Hong Kong, Macau og Taiwan)

- Provinsen Gyeongbuk med storbyen Daegu i Sydkorea



Kilde: Epidemikommissionen i Grønland, Sundhedsstyrelsen i Danmark

Ledelse og ansat følger retningslinjer

Medarbejderen har selv henvendt sig til ledelsen i børnehaven efter hjemkomsten fra udlandet.

På det tidspunkt advarede Udenrigsministeriet i Danmark ikke imod at opholde sig dér, hvor personen havde været. Derfor tog medarbejderen på arbejde.

Men allerede dagen blev Udenrigsministeriets rejsevejledninger ændret.

- Efterfølgende har man konsulteret de seneste retningslinjer fra Epidemikommissionen og konstateret, at vedkommendet falder inden for den kategori af personer, der skal i hjemmeisolation, siger Lars Damkjær.

Derfor blev personen bedt om at blive hjemme i isolation i to uger.

LÆS OGSÅ Corona: Isolationsrum er klar i Kangerlussuaq og Nuuk

Medlem i Epidemikommissionen, Svend Foldager, roser medarbejderen for at følge kommissionens retningslinjer.

- Det er en god samfundsborger, siger han.

Landslæge Henrik L. Hansen er ikke bekendt med sagen, men oplyser, at så længe der ikke er mistanke eller bekræftede tilfælde af corona-virus, bliver sundhedsmydighederne ikke indblandet.

Risikoen for at få COVID19 i Grønland er stadig minimal og helt uforandret, oplyser medlem i Epidemikommissionen, Svend Foldager.

Artiklen er opdateret klokken 14.04 med et afsnit om, at medarbejderen var på arbejde én dag, før personen kom i hjemmeisolation.